GREEK SUPREME COURT DECISION

Decision ID: 924/2024
Decision Number: 924
Decision Year: 2024
Department: Ποινικό (ΣΤ)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Α' ΠΟΙΝΙΚΟ ΤΜΗΜΑ ΔΙΑΚΟΠΩΝ (ΣΕ ΣΥΜΒΟΥΛΙΟ) Συγκροτήθηκε από τους Δικαστές: Παναγιώτη Λυμπερόπουλο, Προεδρεύοντα Αρεοπαγίτη (ως αρχαιότερο μέλος της συνθέσεως), Μιχαήλ Αποστολάκη, Νίκη Κατσιαούνη, Φωτεινή Μηλιώνη και Μαρία Γιαννακοπούλου-Εισηγήτρια, Αρεοπαγίτες. Συνήλθε σε δημόσια συνεδρίαση στο Κατάστημά του στις 2 και 10 Ιουλίου 2024, με την παρουσία των Αντεισαγγελέων του Αρείου Πάγου 1) Ευσταθίας Καπαγιάννη και 2) Βασιλείου Παππαδά, αντίστοιχα, και του Γραμματέα Χ. Α., για να δικάσει την έφεση του εκκαλούντος-εκζητουμένου K. Τ. του S. ή S. που γεννήθηκε στις ...1998 στην Γεωργία, υπηκόου Γ., κατοίκου Αθηνών και ήδη κρατουμένου του Σωφρονιστικού Καταστήματος Κορυδαλλού I, Αττικής, ο οποίος παραστάθηκε με τη δικηγόρο Νέλη Συμεώνοβα, η οποία διορίστηκε αυτεπαγγέλτως συνήγορος υπερασπίσεώς του με την εκκαλουμένη απόφαση του Συμβουλίου Εφετών Αθηνών και σύμφωνα με το Ν. 4689/2020, κατά της 69/2024 απόφασης του Συμβουλίου Εφετών Αθηνών. Το Συμβούλιο Εφετών Αθηνών, με την ως άνω απόφασή του αποφάσισε την εκτέλεση του με αριθμό 519025HV129/ 23x/0N20.3/6-11/2023 Ευρωπαϊκού Εντάλματος Σύλληψης, που εκδόθηκε με βάση το υπ' αριθμ. 519025HV129/23x/0N20.2/6-11/2023 Ένταλμα Σύλληψης του Δικαστηρίου της Αυστρίας και συγκεκριμένα του Πρωτοδικείου Βελτς, προκειμένου αυτός να παραδοθεί στις Αυστριακές Αρχές με σκοπό την άσκηση κατ' αυτού ποινικής δίωξης για τις σε αυτό περιγραφόμενες αξιόποινες πράξεις. Κατά της απόφασης αυτής ο εκζητούμενος και ήδη εκκαλών, άσκησε την από 13-5-2024 και με αριθμό κατάθεσης 12/13-5-2024 έφεσή του, για τους λόγους που αναφέρονται σ' αυτήν, η οποία συντάχθηκε ενώπιον της Γραμματέα του Τμήματος Βουλευμάτων του Εφετείου Αθηνών Γ. Γ. και καταχωρίστηκε στο οικείο πινάκιο με τον αριθμό 507/2024. Προκειμένης συζητήσεως Αφού άκουσε τον εκζητούμενο και την πληρεξούσια δικηγόρο του, που με προφορική ανάπτυξη ζήτησαν όσα αναφέρονται στα σχετικά πρακτικά και την Αντεισαγγελέα, η οποία πρότεινε να απορριφθεί η έφεση του εκκαλούντος- εκζητουμένου και να εκτελεστεί το Ευρωπαϊκό Ένταλμα Σύλληψης των Αυστριακών Αρχών.

Judges: Παναγιώτη Λυμπερόπουλο, Μιχαήλ Αποστολάκη, Νίκη Κατσιαούνη, Φωτεινή Μηλιώνη, Μαρία Γιαννακοπούλου-Εισηγήτρια

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Α' ΠΟΙΝΙΚΟ ΤΜΗΜΑ ΔΙΑΚΟΠΩΝ (ΣΕ ΣΥΜΒΟΥΛΙΟ) Συγκροτήθηκε από τους Δικαστές: Παναγιώτη Λυμπερόπουλο, Προεδρεύοντα Αρεοπαγίτη (ως αρχαιότερο μέλος της συνθέσεως), Μιχαήλ Αποστολάκη, Νίκη Κατσιαούνη, Φωτεινή Μηλιώνη και Μαρία Γιαννακοπούλου-Εισηγήτρια, Αρεοπαγίτες. Συνήλθε σε δημόσια συνεδρίαση στο Κατάστημά του στις 2 και 10 Ιουλίου 2024, με την παρουσία των Αντεισαγγελέων του Αρείου Πάγου 1) Ευσταθίας Καπαγιάννη και 2) Βασιλείου Παππαδά, αντίστοιχα, και του Γραμματέα Χ. Α., για να δικάσει την έφεση του εκκαλούντος-εκζητουμένου K. Τ. του S. ή S. που γεννήθηκε στις ...1998 στην Γεωργία, υπηκόου Γ., κατοίκου Αθηνών και ήδη κρατουμένου του Σωφρονιστικού Καταστήματος Κορυδαλλού I, Αττικής, ο οποίος παραστάθηκε με τη δικηγόρο Νέλη Συμεώνοβα, η οποία διορίστηκε αυτεπαγγέλτως συνήγορος υπερασπίσεώς του με την εκκαλουμένη απόφαση του Συμβουλίου Εφετών Αθηνών και σύμφωνα με το Ν. 4689/2020, κατά της 69/2024 απόφασης του Συμβουλίου Εφετών Αθηνών. Το Συμβούλιο Εφετών Αθηνών, με την ως άνω απόφασή του αποφάσισε την εκτέλεση του με αριθμό 519025HV129/ 23x/0N20.3/6-11/2023 Ευρωπαϊκού Εντάλματος Σύλληψης, που εκδόθηκε με βάση το υπ' αριθμ. 519025HV129/23x/0N20.2/6-11/2023 Ένταλμα Σύλληψης του Δικαστηρίου της Αυστρίας και συγκεκριμένα του Πρωτοδικείου Βελτς, προκειμένου αυτός να παραδοθεί στις Αυστριακές Αρχές με σκοπό την άσκηση κατ' αυτού ποινικής δίωξης για τις σε αυτό περιγραφόμενες αξιόποινες πράξεις. Κατά της απόφασης αυτής ο εκζητούμενος και ήδη εκκαλών, άσκησε την από 13-5-2024 και με αριθμό κατάθεσης 12/13-5-2024 έφεσή του, για τους λόγους που αναφέρονται σ' αυτήν, η οποία συντάχθηκε ενώπιον της Γραμματέα του Τμήματος Βουλευμάτων του Εφετείου Αθηνών Γ. Γ. και καταχωρίστηκε στο οικείο πινάκιο με τον αριθμό 507/2024. Προκειμένης συζητήσεως Αφού άκουσε τον εκζητούμενο και την πληρεξούσια δικηγόρο του, που με προφορική ανάπτυξη ζήτησαν όσα αναφέρονται στα σχετικά πρακτικά και την Αντεισαγγελέα, η οποία πρότεινε να απορριφθεί η έφεση του εκκαλούντος- εκζητουμένου και να εκτελεστεί το Ευρωπαϊκό Ένταλμα Σύλληψης των Αυστριακών Αρχών.

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Από τις διατάξεις των άρθρων 9 και 18 του Ν. 3251/2004 "Ευρωπαϊκό ένταλμα σύλληψης, τροποποίηση του Ν. 2928/2001 για τις εγκληματικές οργανώσεις και άλλες διατάξεις", προκύπτει ότι, αρμόδια αρχή για την έκδοση της απόφασης εκτέλεσης του ευρωπαϊκού εντάλματος σύλληψης, αν ο εκζητούμενος δεν συγκατατίθεται να προσαχθεί στο κράτος έκδοσης του εντάλματος, είναι το Συμβούλιο Εφετών, στην περιφέρεια του οποίου αυτός διαμένει ή συλλαμβάνεται. Σύμφωνα δε με τη διάταξη του άρθρου 22 του ίδιου νόμου, κατά της οριστικής απόφασης του Συμβουλίου Εφετών επιτρέπεται η άσκηση έφεσης από τον εκζητούμενο ή τον Εισαγγελέα, εντός προθεσμίας 24 ωρών και ήδη, σύμφωνα με το άρθρο 451 του ισχύοντος ΚΠΔ, πέντε ημερών από τη δημοσίευση της απόφασης στο ακροατήριο, ενώπιον του Αρείου Πάγου, που αποφαίνεται σε συμβούλιο, μετά από κλήτευση του εκζητούμενου. Για την έφεση συντάσσεται έκθεση ενώπιον του γραμματέα Εφετών. Στην έκθεση αυτή, όπως και στην έκθεση για κάθε ένδικο μέσο, πρέπει να διατυπώνονται και οι λόγοι για τους οποίους ασκείται. Στην προκειμένη περίπτωση, η υπό κρίση από 13-5-2024 έφεση του εκζητούμενου από τις Αρχές της Αυστρίας K. T. του S. ή S., που γεννήθηκε στις ...1998 στην Γεωργία και κατοικεί στην Αθήνα, οδός ..., ήδη δε κρατούμενου στο Σωφρονιστικό Κατάστημα Κορυδαλλού Ι, κατά της υπ' αριθμ. 69/13-5-2024 απόφασης του Συμβουλίου Εφετών Αθηνών, με την οποία τούτο αποφάσισε την εκτέλεση του εκδοθέντος εναντίον του και με αριθμό 519025HV129/23x/0N20.3/6-11/2023 Ευρωπαϊκού Εντάλματος Σύλληψης, που εκδόθηκε με βάση το υπ' αριθμ. 519025HV129/23x/0N20.2/6-11/2023 Ένταλμα Σύλληψης του Δικαστηρίου της Αυστρίας και συγκεκριμένα του Πρωτοδικείου Βελτς, προκειμένου να ασκηθεί σε βάρος του ποινική δίωξη και αυτός να δικασθεί για τις αξιόποινες πράξεις: α) της εγκληματικής οργάνωσης και β) της παροχής βοήθειας για την παράνομη είσοδο και διαμονή, σύμφωνα με την παράγραφο 114 παρ. 1,3 σημ. 1,2, παρ. 4 περ. 1 και 2 του Αυστριακού Νόμου περί Αστυνομίας Αλλοδαπών και οι οποίες φέρονται ότι έχουν τελεστεί στην Αυστρία την 1-9-2023, ασκήθηκε (η έφεση) νομότυπα και εμπρόθεσμα, ενώπιον του Γραμματέα του Εφετείου Αθηνών, και συντάχθηκε προς τούτο η υπ' αριθμ. 12/13-5-2024 έκθεση έφεσης. Πρέπει, επομένως, να γίνει τυπικά δεκτή και να ερευνηθεί περαιτέρω κατ' ουσίαν. Από τις διατάξεις του άρθρου 1 παρ. 1 και 2 του Ν. 3251/2004, όπως η παράγραφος 2 διαμορφώθηκε με το άρθρο 28 του Ν. 4947/23.06.2022, προκύπτει ότι το ευρωπαϊκό ένταλμα σύλληψης είναι απόφαση ή διάταξη δικαστικής αρχής κράτους μέλους της Ευρωπαϊκής Ένωσης, που εκδίδεται με σκοπό τη σύλληψη και την προσαγωγή προσώπου, το οποίο βρίσκεται στο έδαφος άλλου κράτους μέλους της Ευρωπαϊκής Ένωσης και ζητείται από τις αρμόδιες αρχές του Κράτους έκδοσης του εντάλματος, στο πλαίσιο ποινικής διαδικασίας, είτε για να ασκηθεί σε βάρος του ποινική δίωξη για την πράξη που του αποδίδεται, είτε για να εκτελεστεί στερητική της ελευθερίας ποινή ή μέτρο ασφαλείας, που του έχει επιβληθεί και με την επιφύλαξη της μη προσβολής με την έκδοσή του των θεμελιωδών δικαιωμάτων και αρχών που διατυπώνονται στο άρθρο 6 της Συνθήκης για την Ευρωπαϊκή Ένωση. Από δε τις διατάξεις του άρθρου 2 παρ. 1 του ίδιου νόμου προκύπτει, ότι το ευρωπαϊκό ένταλμα σύλληψης, για το τυπικό κύρος του, πρέπει να περιέχει τα ακόλουθα στοιχεία: α) την ταυτότητα και ιθαγένεια του εκζητούμενου, β) το όνομα, διεύθυνση, αριθμό τηλεφωνικής και τηλεομοιοτυπικής σύνδεσης και ηλεκτρονική διεύθυνση της δικαστικής αρχής έκδοσης του εντάλματος, γ) μνεία της εκτελεστής δικαστικής απόφασης, του εντάλματος σύλληψης ή της συναφούς διάταξης δικαστικής αρχής, δ) φύση και νομικό χαρακτηρισμό του εγκλήματος, ε) περιγραφή των περιστάσεων τέλεσης του εγκλήματος, στις οποίες περιλαμβάνονται ο χρόνος και τόπος τέλεσης, καθώς και η μορφή συμμετοχής του εκζητούμενου στην αξιόποινη πράξη, στ) την επιβληθείσα ποινή, αν πρόκειται για αμετάκλητη απόφαση ή το πλαίσιο ποινής, που προβλέπεται για την αξιόποινη πράξη από τη νομοθεσία του κράτους μέλους έκδοσης του εντάλματος και ζ) στο μέτρο του δυνατού, κάθε άλλη πληροφορία σχετικά με την αξιόποινη πράξη και τις συνέπειές της. Τα ανωτέρω στοιχεία ορίζονται ως τυπικό περιεχόμενο του ευρωπαϊκού εντάλματος σύλληψης, με σκοπό να εξασφαλισθεί ότι πρόκειται για αμιγώς δικαστική απόφαση από δικαστική αρχή, δηλαδή από αρχή που καλείται να συμμετάσχει στην απονομή δικαιοσύνης στην οικεία έννομη τάξη, έτσι ώστε να διασφαλίζεται η απ' ευθείας συνεργασία μεταξύ των δικαστικών αρχών των κρατών-μελών της ΕΕ, στα πλαίσια της αρχής της αμοιβαίας αναγνώρισης των δικαστικών αποφάσεων στον ενιαίο χώρο του εδάφους της ΕΕ, που είναι στόχευση του ευρωπαϊκού εντάλματος σύλληψης και να μην αλλοιώνεται η συνεργασία αυτή με την παρεμβολή πολιτικών αρχών, όπως, αντιθέτως, συμβαίνει με τον θεσμό της έκδοσης, στην οποία δεν υφίσταται απ' ευθείας επικοινωνία μεταξύ δικαστικών αρχών. Περαιτέρω, προϋπόθεση της έκδοσης του ευρωπαϊκού εντάλματος σύλληψης, κατά το άρθρο 5 του ίδιου νόμου, είναι οι πράξεις, για τις οποίες πρόκειται να ασκηθεί η ποινική δίωξη, να τιμωρούνται, κατά τους ελληνικούς ποινικούς νόμους, με στερητική της ελευθερίας ποινή ή με στερητικό της ελευθερίας μέτρο ασφαλείας, το ανώτατο όριο των οποίων είναι τουλάχιστον δώδεκα μηνών και αν πρόκειται για εκτέλεση στερητικής της ελευθερίας ποινής ή μέτρου ασφαλείας, που έχουν δηλαδή ήδη επιβληθεί, να είναι διαρκείας τουλάχιστον τεσσάρων μηνών. Κατά δε τη διάταξη του άρθρου 10 παρ. 1 στοιχ. α' του ως άνω νόμου, υπό την επιφύλαξη των διατάξεων των άρθρων 11 έως 13 του ίδιου νόμου, το ευρωπαϊκό ένταλμα σύλληψης εκτελείται, εφόσον η αξιόποινη πράξη, για την οποία έχει εκδοθεί, συνιστά έγκλημα σύμφωνα και με τους ελληνικούς ποινικούς νόμους, ανεξαρτήτως του νομικού χαρακτηρισμού του, το οποίο τιμωρείται, σύμφωνα με το δίκαιο του κράτους έκδοσης του εντάλματος, με στερητική της ελευθερίας ποινή ή με στερητικό της ελευθερίας μέτρο ασφαλείας, το ανώτατο όριο των οποίων είναι τουλάχιστον δώδεκα μηνών. Ωστόσο, κατά την παρ. 2 του αμέσως ανωτέρω άρθρου 10, η εκτέλεση του ευρωπαϊκού εντάλματος σύλληψης επιτρέπεται, χωρίς έλεγχο του διττού αξιοποίνου, για τις αναφερόμενες στην παράγραφο αυτή (2) αξιόποινες πράξεις, όπως αυτές ορίζονται από το δίκαιο του κράτους έκδοσης του εντάλματος, εφόσον τιμωρούνται στο κράτος αυτό με στερητική της ελευθερίας ποινή ή στερητικό της ελευθερίας μέτρο ασφαλείας, το ανώτατο όριο των οποίων είναι τουλάχιστον τριών ετών, μεταξύ δε των αναφερομένων στο πιο πάνω άρθρο πράξεων περιλαμβάνονται και εκείνες της εγκληματικής οργάνωσης και της παροχής βοήθειας για την παράνομη είσοδο και διαμονή (στοιχεία α' και γ' της παρ. 2 του άρθρου 10 του ίδιου νόμου). Εξάλλου, στο άρθρο 11 του ίδιου νόμου, όπως οι περιπτώσεις δ', ε', στ', ζ' και η' διαγράφηκαν και το άρθρο 11 διαμορφώθηκε με το άρθρο 30 του νόμου 4947/2022, ορίζονται οι περιπτώσεις, για τις οποίες απαγορεύεται η εκτέλεση του ευρωπαϊκού εντάλματος σύλληψης. Ορίζει ειδικότερα το άνω άρθρο 11 ότι: "Η δικαστική αρχή που αποφασίζει για την εκτέλεση του ευρωπαϊκού εντάλματος σύλληψης αρνείται την εκτέλεση του εντάλματος στις ακόλουθες περιπτώσεις: α) αν η αξιόποινη πράξη, για την οποία έχει εκδοθεί το ευρωπαϊκό ένταλμα σύλληψης, καλύπτεται από αμνηστία, σύμφωνα με τους ελληνικούς ποινικούς νόμους, εφόσον η Ελλάδα είχε την αρμοδιότητα για τη δίωξη αυτής της αξιόποινης πράξης, β) αν από τις πληροφορίες που διαθέτει η δικαστική αρχή που αποφασίζει για την εκτέλεση του εντάλματος προκύπτει ότι ο εκζητούμενος έχει δικασθεί αμετακλήτως για τις ίδιες πράξεις από κράτος μέλος της Ευρωπαϊκής Ένωσης, εφόσον, σε περίπτωση καταδίκης, η ποινή έχει εκτιθεί ή εκτίεται ή δεν μπορεί πλέον να εκτιθεί σύμφωνα με το δίκαιο του κράτους μέλους που εξέδωσε την καταδικαστική απόφαση, γ) αν το πρόσωπο, εναντίον του οποίου έχει εκδοθεί το ευρωπαϊκό ένταλμα σύλληψης, είναι ανεύθυνο ποινικά λόγω της ηλικίας του για την αξιόποινη πράξη για την οποία έχει εκδοθεί το ένταλμα, σύμφωνα με τους ελληνικούς ποινικούς νόμους". Το δε άρθρο 12 του ίδιου νόμου, ο τίτλος του οποίου αντικαταστάθηκε με το άρθρο 12 παρ. 1 του Ν.4596/2019, ορίζει στην παρ. 1, όπως είχε τροποποιηθεί με άρθρο 12 παρ. 2 του Ν.4596/2019 και διαμορφώθηκε με το άρθρο 31 του Ν. 4947/2022 ότι: "Η δικαστική αρχή που αποφασίζει για την εκτέλεση του ευρωπαϊκού εντάλματος σύλληψης μπορεί να αρνηθεί την εκτέλεση του εντάλματος στις ακόλουθες περιπτώσεις: α) αν το πρόσωπο, εναντίον του οποίου έχει εκδοθεί το ευρωπαϊκό ένταλμα σύλληψης, διώκεται στην Ελλάδα για την ίδια αξιόποινη πράξη με εκείνη, που αναφέρεται στο ευρωπαϊκό ένταλμα σύλληψης, β) αν οι ελληνικές αρχές αποφάσισαν είτε να μην ασκήσουν ποινική δίωξη για την αξιόποινη πράξη, για την οποία έχει εκδοθεί το ευρωπαϊκό ένταλμα σύλληψης, είτε να παύσουν τη δίωξη, γ) αν ο εκζητούμενος έχει δικαστεί αμετακλήτως για την αξιόποινη πράξη, για την οποία έχει εκδοθεί το ευρωπαϊκό ένταλμα σύλληψης, σε κράτος μέλος της Ευρωπαϊκής Ένωσης, ώστε να κωλύεται η μεταγενέστερη άσκηση δίωξης, δ) αν από τις πληροφορίες που διαθέτει η δικαστική αρχή, που αποφασίζει για την εκτέλεση του εντάλματος, προκύπτει ότι ο εκζητούμενος έχει δικαστεί αμετακλήτως για τις ίδιες πράξεις σε τρίτη χώρα, εφόσον, σε περίπτωση καταδίκης, η ποινή έχει εκτιθεί ή εκτίεται ή δεν μπορεί πλέον να εκτιθεί σύμφωνα με το δίκαιο της χώρας που εξέδωσε την καταδικαστική απόφαση, ε) αν το ευρωπαϊκό ένταλμα σύλληψης έχει εκδοθεί προς το σκοπό της εκτέλεσης ποινής ή μέτρου ασφαλείας, στερητικών της ελευθερίας, εφόσον ο εκζητούμενος κατοικεί ή διαμένει στην Ελλάδα ή είναι Έλληνας υπήκοος και η Ελλάδα αναλαμβάνει την υποχρέωση να εκτελέσει την ποινή ή το μέτρο ασφαλείας σύμφωνα με τους ποινικούς της νόμους, στ) αν ο εκζητούμενος, με σκοπό την εκτέλεση ποινής στερητικής της ελευθερίας ή μέτρου ασφαλείας στερητικού της ελευθερίας, δεν εμφανίστηκε αυτοπροσώπως στη δίκη που οδήγησε στην έκδοση της απόφασης, ζ) αν έχει επέλθει παραγραφή του εγκλήματος ή της ποινής σύμφωνα με τους ελληνικούς ποινικούς νόμους και η αξιόποινη πράξη υπάγεται στην αρμοδιότητα των ελληνικών δικαστικών αρχών σύμφωνα με τους ελληνικούς ποινικούς νόμους, η) αν το ευρωπαϊκό ένταλμα σύλληψης έχει εκδοθεί για αξιόποινη πράξη, η οποία είτε θεωρείται κατά τους ελληνικούς ποινικούς νόμους ότι τελέστηκε εξ ολοκλήρου ή εν μέρει στο έδαφος της Ελλάδας ή σε εξομοιούμενο με αυτόν τόπο είτε για αξιόποινη πράξη, η οποία τελέστηκε εκτός του εδάφους του κράτους μέλους έκδοσης του εντάλματος και σύμφωνα με τους ελληνικούς ποινικούς νόμους, απαγορεύεται η δίωξη για το έγκλημα που διαπράττεται εκτός του εδάφους της Ελλάδας, θ) αν το πρόσωπο εναντίον του οποίου έχει εκδοθεί το ευρωπαϊκό ένταλμα σύλληψης προς το σκοπό της δίωξης, είναι υπήκοος ή κάτοικος Ελλάδας και διώκεται στην Ελλάδα για την ίδια πράξη, ι) αν το ευρωπαϊκό ένταλμα σύλληψης έχει εκδοθεί προς τον σκοπό της δίωξης ή τιμωρίας προσώπου λόγω του φύλου, της φυλής, της θρησκείας, της εθνοτικής καταγωγής, της ιθαγένειας, της γλώσσας, των πολιτικών φρονημάτων, του γενετήσιου προσανατολισμού του ή της δράσης του υπέρ της ελευθερίας". Ο Έλληνας δικαστής, ως δικαστική αρχή εκτέλεσης ευρωπαϊκού εντάλματος σύλληψης, αφού αρχικά ελέγξει τη νομιμότητα του εντάλματος, δηλαδή την εξωτερική (νομότυπη έκδοση του εντάλματος από δικαστική αρχή) και την εσωτερική νομιμότητα αυτού (έκδοση για αξιόποινες πράξεις και ποινές, που επιτρέπουν την παράδοση του εκζητούμενου), οφείλει ακολούθως να ερευνήσει εάν συντρέχει κάποιος από τους προβλεπόμενους στο άρθρο 11 του ν. 3251/2004 λόγους υποχρεωτικής άρνησης εκτέλεσης του εντάλματος και σε καταφατική περίπτωση, να εκδώσει απορριπτική απόφαση και να αρνηθεί την παράδοση του εκζητούμενου ή εάν συντρέχει κάποιος από τους λόγους δυνητικής άρνησης εκτέλεσης του εντάλματος του άρθρου 12 του ίδιου νόμου, όπως αυτό ήδη ισχύει, η συνδρομή του οποίου παρέχει στο δικαστή τη διακριτική εξουσία, ασκούμενη σύμφωνα με τις ισχύουσες στο ελληνικό ποινικό σύστημα αρχές, να αρνηθεί την εκτέλεση του εντάλματος (ΑΠ 461/2023, ΑΠ 427/2022, ΑΠ 174/2022, ΑΠ 1042/2020, ΑΠ 755/2020). Στην προκειμένη περίπτωση, από όλα τα έγγραφα που υπάρχουν στη δικογραφία και από όσα διαλαμβάνονται στα πρακτικά του Συμβουλίου Εφετών Αθηνών, σε συνδυασμό με όσα εξέθεσε ο εκζητούμενος, μέσω διερμηνέα, με την πληρεξούσια δικηγόρο του προφορικά στο ακροατήριο του Δικαστηρίου τούτου αποδείχθηκαν τα ακόλουθα πραγματικά περιστατικά: Το Συμβούλιο Εφετών Αθηνών, με την υπ' αριθμ. 69/13-5-2024 απόφασή του αποφάσισε την εκτέλεση του υπ' αριθμ. 519025HV129/23x/0N20.3/6-11/2023 Ευρωπαϊκού Εντάλματος Σύλληψης, που εκδόθηκε με βάση το υπ' αριθμ. 519025HV129/23x/0N20.2/6-11/2023 ένταλμα σύλληψης του Δικαστηρίου στο Βελς της Αυστρίας. Με το Ένταλμα αυτό ζητείται η παράδοση στις Αρχές της Αυστρίας, του υπηκόου Γ. K. T. του S. ή S. που γεννήθηκε στις ...1998 στην Γεωργία, κατοικεί στην Αθήνα, οδός ... και ήδη είναι κρατούμενος του Σωφρονιστικού Καταστήματος Κορυδαλλού Ι, προκειμένου να ασκηθεί σε βάρος του ποινική δίωξη και αυτός να δικασθεί για τις αξιόποινες πράξεις: α) της εγκληματικής οργάνωσης και β) της παροχής βοήθειας για την παράνομη είσοδο και διαμονή, των οποίων τα περιστατικά, όπως περιγράφονται στο υπό εκτέλεση Ευρωπαϊκό Ένταλμα Σύλληψης έχουν ως εξής: Ο εκζητούμενος την 1-9-2023, "[...] προερχόμενος από την Ουγγαρία, κατά μήκος της διαδρομής από τα αυστρο-ουγγρικά σύνορα προς τα αυστρο-γερμανικά σύνορα και στη συνέχεια προς το Osterhofen, επίσης στο Wels και σε άλλα μέρη της δικαιοδοσίας του Πρωτοδικείου του Wells, με σκοπό την απόκτηση ενός όχι απλώς ασήμαντου συνεχούς εισοδήματος για μεγαλύτερο χρονικό διάστημα μέσω της επαναλαμβανόμενης διάπραξής του, κατά την οποία ενήργησε με τη χρήση ειδικών δεξιοτήτων ή μέσων που υποδηλώνουν επαναλαμβανόμενη διάπραξη, δηλαδή ένα φορτηγό ψυγείο που δεν είχε άδεια μεταφοράς επιβατών με εκ των υστέρων εγκατεστημένο εξαερισμό και ως μέλος εγκληματικής οργάνωσης γύρω από τον D. T. και τουλάχιστον ένα άλλο πρόσωπο που δεν έχει ακόμη ταυτοποιηθεί, διευκόλυνε την παράνομη είσοδο ή διαμετακόμιση του B. C. και 28 άλλων αγνώστων μέχρι στιγμής, άρα τουλάχιστον 3 αλλοδαπών σε ή μέσω κράτους μέλους της Ευρωπαϊκής Ένωσης ή γειτονικού κράτους της Αυστρίας, ήτοι την είσοδο από την Ουγγαρία, και στη συνέχεια προς τη Γερμανία, με σκοπό τον παράνομο πλουτισμό του ιδίου ή τρίτου με πληρωμή που έγινε για τον σκοπό αυτό και την οποία πράξη διέπραξε κατά τρόπο που να τίθεται σε κίνδυνο η ζωή των αλλοδαπών, στους οποίους αφορά το ποινικό αδίκημα, αφού η ασφυξία των αλλοδαπών είναι ιδιαίτερα προβλέψιμη σε περίπτωση βλάβης, του εκ των υστέρων εγκατεστημένου συστήματος εξαερισμού [...]". Το ως άνω Ευρωπαϊκό Ένταλμα Σύλληψης, το οποίο εκδόθηκε από τις αρμόδιες Δικαστικές Αρχές της Αυστρίας, ήτοι από Κράτος- Μέλος της ΕΕ, με σκοπό τη σύλληψη και προσαγωγή του εκζητούμενου στην Αυστρία, προκειμένου να ασκηθεί σε βάρος του ποινική δίωξη για τις αναφερόμενες σε αυτό δύο αξιόποινες πράξεις και να δικαστεί γι'αυτές, προσκομίζεται σε επίσημη μετάφραση στην ελληνική γλώσσα, περιέχει όλα τα αναγκαία στοιχεία που προβλέπονται από το άρθρο 2 Ν. 3251/2004, δηλαδή την ταυτότητα και την ιθαγένεια του εκζητούμενου, το όνομα, διεύθυνση, αριθμό τηλεφωνικής και τηλεομοιοτυπικής σύνδεσης και ηλεκτρονική διεύθυνση της δικαστικής αρχής έκδοσης του, τη μνεία των διατάξεων επί των οποίων στηρίζεται, τη φύση και τον νομικό χαρακτηρισμό των εγκλημάτων για τα οποία ζητείται η έκδοση, την περιγραφή των περιστάσεων τέλεσης των εγκλημάτων, στις οποίες περιλαμβάνεται ο χρόνος και ο τόπος που τελέστηκαν, καθώς και η μορφή της συμμετοχής του εκζητούμενου στις εν λόγω αξιόποινες πράξεις και, τέλος, την ποινή που προβλέπεται για τα εν λόγω εγκλήματα, κατά το δίκαιο του κράτους έκδοσης του εντάλματος. Οι πράξεις αυτές εμπίπτουν σε εκείνες τις πράξεις για τις οποίες, σύμφωνα με τις διατάξεις του άρθρου 10 παρ. 2α και 1γ του Ν. 3251/2004, επιτρέπεται η εκτέλεση του Ευρωπαϊκού Εντάλματος Σύλληψης, χωρίς έλεγχο του διττού αξιόποινου, με μόνη προϋπόθεση να τιμωρείται στο κράτος έκδοσης του εντάλματος με ποινή ή στερητικό της ελευθερίας μέτρο ασφαλείας, των οποίων το ανώτατο όριο είναι τουλάχιστον τριών ετών, προϋπόθεση που πληρούται εν προκειμένω, αφού οι μέγιστες προβλεπόμενες ποινές κατά τον Αυστριακό Ποινικό Κώδικα είναι δέκα (10) έτη, όπως ρητά αναφέρεται στο Εθνικό Ένταλμα Σύλληψης, στο οποίο, επίσης ρητά αναφέρεται το υπό εκτέλεση Ευρωπαϊκό Ένταλμα Σύλληψης. Σε κάθε περίπτωση, οι πράξεις αυτές προβλέπονται και τιμωρούνται από την Ελληνική Νομοθεσία σε βαθμό κακουργήματος και μάλιστα η πρώτη (συμμετοχή σε εγκληματική οργάνωση) από το άρθρο 187 παρ. 1 του ΠΚ και η δεύτερη (παράνομη διακίνηση αλλοδαπών) από τα άρθρα 29 παρ. 5 και 30 παρ. 1 του Ν. 4251/2014), ενώ δεν συντρέχει περίπτωση από τις αναφερόμενες στο άρθρο 11 Ν. 3251/2004, που να εμποδίζει την εκτέλεση του εντάλματος. Μετά ταύτα, οι τρεις λόγοι της υπό κρίση έφεσης, με τους οποίους ο εκζητούμενος παραπονείται επειδή: Κατά τον πρώτο λόγο, υπάρχει ασάφεια στο επίμαχο Ευρωπαϊκό Ένταλμα Σύλληψης σχετικά με το αν αυτός διώκεται για μία μόνο πράξη ήτοι εκείνη της λαθραίας διακίνησης μεταναστών ή για δύο πράξεις δηλαδή και για συμμετοχή σε εγκληματική οργάνωση, με πιθανότητα να προκύψουν προβλήματα για την εφαρμογή της αρχής της ειδικότητας, από την οποία δεν έχει παραιτηθεί, κατά το δεύτερο λόγο γιατί δεν αναφέρεται η μορφή συμμετοχής του στα πιο πάνω εγκλήματα και, κατά τον τρίτο λόγο, γιατί δεν αναφέρεται το προβλεπόμενο από το Κράτος έκδοσης πλαίσιο ποινής για τα εγκλήματα αυτά, είναι αβάσιμοι και απορριπτέοι. Ειδικότερα, από το επίμαχο Ευρωπαϊκό Ένταλμα, προκύπτει ορισμένως, πλήρως και σαφώς ότι οι πράξεις για τις οποίες διώκεται ο εκζητούμενος και ζητείται η έκδοσή του, προκειμένου να του ασκηθεί από τις δικαστικές αρχές της Αυστρίας που το εξέδωσαν, ποινική δίωξη για να δικασθεί, είναι οι δύο αξιόποινες πράξεις που μνημονεύονται σε αυτό και συγκεκριμένα : α) της συμμετοχής σε εγκληματική οργάνωση και β) της παροχής βοήθειας για την παράνομη είσοδο και διαμονή στη χώρα και ουδεμία ασάφεια δημιουργείται ως προς αυτό. Περαιτέρω, από την εκτέλεση του επίμαχου Εντάλματος Σύλληψης, δεν υφίσταται κίνδυνος για την εφαρμογή της αρχής της ειδικότητας (άρθρο 438 ΚΠΔ), όπως αβάσιμα ισχυρίζεται ο εκκαλών-εκζητούμενος με τον πρώτο λόγο της έφεσής του και με το υπόμνημα που κατέθεσε ο συνήγορος του, δοθέντος του ότι οι δύο πράξεις για τις οποίες ζητείται η έκδοσή του, καθώς και η μορφή της συμμετοχής του σε αυτές, προσδιορίζονται ορισμένως και επαρκώς στο ως άνω Ένταλμα Σύλληψης. Ειδικότερα δε, η αξιόποινη πράξη της συμμετοχής σε εγκληματική οργάνωση, για την οποία ζητείται η έκδοση του εκκαλούντος προσδιορίζεται επαρκώς και ως προς τον χρόνο τέλεσής της, ο οποίος προσδιορίζεται την 1 Σεπτεμβρίου 2023 και ουδείς κίνδυνος υπάρχει να του αποδοθούν περαιτέρω πράξεις στα πλαίσια της εγκληματικής οργάνωσης και να δικασθεί για αξιόποινες πράξεις για τις οποίες δεν ζητήθηκε η έκδοσή του. Υπό τα δεδομένα αυτά, συντρέχουν στην προκειμένη περίπτωση, οι προβλεπόμενες στο άρθρο 10 του Ν. 3251/2004 θετικές προϋποθέσεις για να επιτραπεί η εκτέλεση του άνω εντάλματος, ενώ δεν συντρέχει καμία από τις προβλεπόμενες στα άρθρα 11 και 12 του ίδιου νόμου περιπτώσεις υποχρεωτικής ή δυνητικής άρνησης εκτέλεσής του. Συνακόλουθα, το Συμβούλιο Εφετών Αθηνών, το οποίο με την προσβαλλόμενη απόφασή του, αποφάνθηκε υπέρ της εκτέλεσης του εν λόγω εντάλματος, για τις προαναφερόμενες πράξεις, ορθά ερμήνευσε και εφάρμοσε το νόμο και ορθά εκτίμησε το αποδεικτικό υλικό και οι υποστηρίζοντες τα αντίθετα τρεις (3) λόγοι της κρινόμενης έφεσης είναι αβάσιμοι. Επομένως, πρέπει να απορριφθεί η έφεση ως αβάσιμη κατ' ουσίαν και να καταδικασθεί ο εκκαλών-εκζητούμενος στα δικαστικά έξοδα (άρθρο 578 παρ. 1 ΚΠΔ), όπως ισχύει από 1-5-2024 μετά την τροποποίησή του με το Ν.5090/2024, κατά τα οριζόμενα στο διατακτικό

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Δέχεται τυπικά και απορρίπτει κατ' ουσίαν την από 13-5-2024 και με αριθμό κατάθεσης 12/13-5-2024 έφεση του υπηκόου Γ. K. T. του S. ή S. που γεννήθηκε στις ...1998 στην Γεωργία, κατοικεί στην Αθήνα, οδός ... και ήδη κρατούμενου του Σωφρονιστικού Καταστήματος Κορυδαλλού Ι, Αττικής κατά της υπ' αριθμ. 69/13-5-2024 απόφασης του Συμβουλίου Εφετών Αθηνών, με την οποία αυτό αποφάσισε την εκτέλεση του με αριθμό 519025HV129/23x/0N20.3/6-11/2023 Ευρωπαϊκού Εντάλματος Σύλληψης, που εκδόθηκε με βάση το υπ' αριθμ. 519025HV129/23x/0N20.2/6-11/2023 Ένταλμα Σύλληψης του Δικαστηρίου της Αυστρίας και συγκεκριμένα του Πρωτοδικείου Βελτς, προκειμένου αυτός να παραδοθεί στις Αυστριακές Αρχές με σκοπό την άσκηση κατ' αυτού ποινικής δίωξης για τις σε αυτό περιγραφόμενες αξιόποινες πράξεις. ΕΠΙΒΑΛΛΕΙ στον εκκαλούντα τα δικαστικά έξοδα, που ορίζει σε τετρακόσια (400) ευρώ. Κρίθηκε και αποφασίσθηκε στην Αθήνα στις 8 Ιουλίου 2024. Δημοσιεύθηκε στην Αθήνα σε δημόσια συνεδρίαση στο ακροατήριό του στις 10 Ιουλίου 2024. Ο ΠΡΟΕΔΡΕΥΩΝ ΑΡΕΟΠΑΓΙΤΗΣ Ο ΓΡΑΜΜΑΤΕΑΣ << Επιστροφή Πρωτότυπο κείμενοΑξιολογήστε αυτήν τη μετάφρασηΤα σχόλιά σας θα χρησιμοποιηθούν για τη βελτίωση της Μετάφρασης Google

LEGAL REFERENCES
Articles Referenced: άρθρων 9, άρθρου 22, άρθρο 451, άρθρου 1 παρ. 1, άρθρο 28 του Ν. 4947/23, άρθρο 6, άρθρου 2 παρ. 1, άρθρο 5, άρθρου 10 παρ. 1 στοιχ. α', άρθρων 11, άρθρου 10, άρθρο 11, άρθρο 30, άρθρο 12, άρθρο 12 παρ. 1 του Ν.4596/2019, άρθρο 12 παρ. 2 του Ν.4596/2019, άρθρο 31 του Ν. 4947/2022, άρθρο 11 του ν. 3251/2004, άρθρου 12, άρθρο 2, άρθρου 10 παρ. 2, άρθρο 187 παρ. 1 του ΠΚ, άρθρα 29 παρ. 5, άρθρο 438, άρθρο 10 του Ν. 3251/2004, άρθρα 11, άρθρο 578 παρ. 1, άρθρων 11 έως 13, άρθρου 1, άρθρο 28, άρθρου 2, άρθρο 31, άρθρο 187, άρθρα 29, άρθρο 10, άρθρο 578
Article Codes: ΠΚ
Law References: Ν.4947/2022|ν.3251/2004|Ν.4596/2019|Ν.3251/2004|Ν.4947/23
Total Articles Cited: 32

DATES MENTIONED: 6-11-2023|13-5-2024|1-9-2023|23-06-2022|1-5-2024|10-07-2024|01-09-2023|08-07-2024

SOURCE: https://areiospagos.gr/nomologia/apofaseis_DISPLAY.asp?cd=DHG1GHPOE6B08RRE6OOQADY2VZ5OPN&apof=924_2024&info=ΠΟΙΝΙΚΕΣ -  ΣΤ